BRATISLAVA. Slovenský futbalový klub ŠK Slovan Bratislava získal pred novou sezónou 2016/2017 prvú posilu. Tím "belasých" posilnil holandský ofenzívny stredopoliar Lesly de Sa.
Dvadsaťtriročný hráč použiteľný na oboch krídlach prešiel futbalovou školou Ajaxu Amsterdam, so Slovanom podpísal štvorročný kontrakt. Na Slovensko prichádza ako voľný hráč, naposledy hosťoval z Ajaxu v mužstve Willem II Tilburg.
"Sme radi, že Lesly prichádza do Slovana. Očakávame od neho skvalitnenie ofenzívnej fázy a rýchlosť v krídelných priestoroch, čo by malo mať pozitívny vplyv na herný prejav mužstva. Ako sme už avizovali, káder Slovana bude značne obmenený. Môžem prezradiť, že v letnom prestupovom období budeme veľmi aktívni. Chápem prvotné reakcie fanúšikov na odchody hráčov, ale nahradíme ich ešte väčšou kvalitou, hráčmi hladnými po úspechu. Ten v Slovane všetci očakávame. Naše ciele sú vždy iba tie najvyššie," povedal pre oficiálnu stránku ŠK Slovan viceprezident klubu Ivan Kmotrík ml.